ಆ್ಯಂಡಿ_ಮರ್ರೆ
೨೦೦೭
ನವೆಂಬರ್‌ನಲ್ಲಿ ಮರ್ರಿ ತನ್ನ ತರಬೇತುದಾರ ಬ್ರಾಡ್ ಗಿಲ್ಬರ್ಟ್‌ನಿಂದ ಬೇರ್ಪಟ್ಟು, ಪ್ರಮುಖ ತರಬೇತುದಾರ ಮೈಲ್ಸ್ ಮ್ಯಾಕ್‌‌ಲಗನ್ ಸೇರಿದಂತೆ ಒಂದು ಪರಿಣತರ ತಂಡವನ್ನು ಪಡೆದನು. ಆ ಋತುವಿನ ಮೊದಲ ಟೂರ್ನಿಗೆ ಮೊದಲು ಮರ್ರಿ ಹೈಲ್ಯಾಂಡ್ ಸ್ಪ್ರಿಂಗ್‍ನೊಂದಿಗೆ ಒಂದು ಮಿಲಿಯನ್ ಪೌಂಡ್‌ಗಳಷ್ಟು ಮೊತ್ತದ ಪ್ರಾಯೋಜಕತ್ವ ಒಪ್ಪಂದಕ್ಕೆ ಸಹಿ ಹಾಕಿದನು. ವರದಿಗಳ ಪ್ರಕಾರ ಇದು ಟೆನ್ನಿಸ್‌ನಲ್ಲಿ ಅತಿ ದೊಡ್ಡ ಶರ್ಟಗಳ ಪ್ರಾಯೋಜಿಕತ್ವದ ಒಪ್ಪಂದವಾಗಿತ್ತು. ಕತಾರ್ ಓಪನ್‌ನಲ್ಲಿ ಫೈನಲ್ ತಲುಪುವ ಮೂಲಕ ಆ ಋತುವು ಮರ್ರಿಗೆ ಉತ್ತಮವಾಗಿ ಆರಂಭವಾಯಿತು. ಇವಾನ್ ಲ್ಯೂಬಿಸಿಕ್‌‌ಗೆ ಸೋಲುವ ಮೊದಲು ಮರ್ರಿಯು, ಫಿಲಿಪ್ಪೊ ವಲ್ಯಾಂಡ್ರಿ, ಕ್ರಿಸ್ಟೋಫ್ ರೋಚಸ್, ಮ್ಯಾಕ್ಸ್‌ ಮಿರ್ನಿ ಮತ್ತು ನಿಕೋಲೆ ಡೆವಿಡೆಂಕೊರನ್ನು ಸೋಲಿಸಿದ್ದನು. ಮರ್ರಿ ಆಸ್ಟ್ರೇಲಿಯನ್ ಓಪನ್‌ನ ನಾಲ್ಕನೇ ಸುತ್ತನ್ನು ತಲುಪಿದನು. ಅದಕ್ಕೆ ಮೊದಲು ಒಂದು ಸೆಟ್ ಸೋತರೂ ಅಲ್ಬರ್ಟೋ ಮಾರ್ಟಿನ್‌ನನ್ನು ಸೋಲಿಸಿದನು ಹಾಗೂ ಫರ್ನಾಂಡೊ ವರ್ಡಸ್ಕೊ ಮತ್ತು ಜುವಾನ್ ಇಗ್ನೇಶಿಯೋ ಚೆಲಾನನ್ನು ನೇರ ಸೆಟ್‌ಗಳಲ್ಲಿ ಸೋಲಿಸಿದನು. ೧೬ರ ಘಟ್ಟದ ಒಂದು ಪಂದ್ಯದಲ್ಲಿ ಮರ್ರಿಯು ೫ ಸೆಟ್‌ಗಳ ಒಂದು ಪಂದ್ಯದಲ್ಲಿ ವಿಶ್ವದ ಎರಡನೇ ಶ್ರೇಯಾಂಕಿತ ಆಟಗಾರ ರಾಫೆಲ್ ನಡಾಲ್‍ಗೆ ೭–೬(೭–೩), ೪–೬, ೬–೪, ೩–೬, ೧–೬ ಸೆಟ್‌ಗಳಿಂದ ಸೋತನು. ನಂತರ ಆತ ಸುಲಭವಾಗಿ ತನ್ನ ಸ್ಯಾನ್ ಜೋಸ್ ಪ್ರಶಸ್ತಿಯನ್ನು ಉಳಿಸಿಕೊಂಡನು. ಆ ಪ್ರಶಸ್ತಿಯನ್ನು ಉಳಿಸಿಕೊಳ್ಳಲು ಕೆವಿನ್ ಕಿಮ್, ಕ್ರಿಶ್ಚಿನ್ ಪ್ಲೆಸ್, ಹೈಯಂಗ್-ಟೈಕ್‌‌ ಲೀ, ಆ‍ಯ್‌೦ಡೀ ರಾಡಿಕ್‌‌ ಮತ್ತು ಐವೊ ಕರ್ಲೊವಿಕ್‌‌‍ರನ್ನು ಸೋಲಿಸಿದನು. ಮರ್ರಿ ಮುಂದಿನ ಮೂರು ಪಂದ್ಯಾವಳಿಗಳಲ್ಲಿ ಸೆಮಿಫೈನಲ್ಸ್ ತಲುಪಿದ. ಮೆಂಫಿಸ್‌ನ ಸೆಮಿಫೈನಲ್ಸ್‌ನಲ್ಲಿ ರಾಡಿಕ್‌‌‍ಗೆ ಸೋಲುವ ಮೊದಲು ಫ್ರಾಂಕ್‌‌ ಡ್ಯಾಸೆವಿಕ್‌‌, ಪ್ಲೆಸ್ ಮತ್ತು ಸ್ಟೆಫನ್ ಕೊಬೆಕ್‌‌‍ರನ್ನು ಸೋಲಿಸಿದ್ದ. ಇಂಡಿಯನ್ ವೆಲ್ಸ್‌ನ ಸೆಮಿಫೈನಲ್ಸ್‌ನಲ್ಲಿ ನೋವಾಕ್‌‌ ಜಾಕೋವಿಕ್‌‌ ವಿರುದ್ಧ ಸೋಲುವ ಮೊದಲು ಮರ್ರಿಯು ವೆಸ್ಲಿ ಮೂಡಿ, ನಿಕೋಲಸ್ ಮಾಹಟ್, ಡೆವಿಡೆಂಕೊ ಮತ್ತು ಟಾಮಿ ಹಾಸ್‌ ರನ್ನು ಸೋಲಿಸಿದ್ದನು. ಮಯಾಮೀಯಲ್ಲಿ ಜಾಕೋವಿಕ್‌‌‍ ಎದುರು ಸೋಲುವ ಮೊದಲು ಪಾಲ್ ಗೋಲ್ಡ್‌ಸ್ಟೈನ್, ರಾಬರ್ಟ್ ಕೆಂಡ್ರಿಕ್‌‌, ಪಾಲ್-ಹೆನ್ರಿ ಮ್ಯಾಥ್ಯು ಮತ್ತು ರಾಡಿಕ್‌‌‍ರನ್ನು ಸೋಲಿಸಿದ್ದನು. ಮಣ್ಣಿನ ಅಂಕಣದಲ್ಲಿನ ಆಟ ಪ್ರಾರಂಭವಾಗುವ ಮೊದಲು ಮರ್ರಿ, ಡೇವಿಸ್ ಕಪ್‌ನಲ್ಲಿ ರೇಮನ್ ಸಲ್ಯೂಟರ್‌ನನ್ನು ಸೋಲಿಸುವ ಮೂಲಕ ಬ್ರಿಟನ್ ಪಂದ್ಯಾವಳಿಯನ್ನು ಗೆಲ್ಲಲು ಸಹಾಯ ಮಾಡಿದ. ರೋಮ್‌ನಲ್ಲಿ ತನ್ನ ಮೊದಲ ಟೂರ್ನಿಯ ಮೊದಲ ಸುತ್ತಿನ ಪಂದ್ಯದಲ್ಲಿ ಮರ್ರಿ ೩ ಸೆಟ್‌ಗಳ ಪಂದ್ಯದಲ್ಲಿ ಜೈಲ್ಸ್ ಸೈಮನ್ ಎದುರು ಸೋಲನೊಪ್ಪಿದನು. ಹ್ಯಾಮ್‌ಬರ್ಗ್‌ನಲ್ಲಿ ವೊಲಾಂಡ್ರಿ ವಿರುದ್ಧ ಪ್ರಥಮ ಪಂದ್ಯವನ್ನು ಆಡಿದನು. ಮೊದಲ ಸೆಟ್‌ನಲ್ಲಿ ಮರ್ರಿ ೫–೧ ನಿಂದ ಮುನ್ನಡೆಯಲ್ಲಿದ್ದಾಗ ಕೋರ್ಟ್‌ನ ಹಿಂಭಾಗದಿಂದ ಫೋರ್‌ಹ್ಯಾಂಡ್ ಹೊಡೆತವನ್ನು ಹೊಡೆಯುವಾಗ ಮಣಿಕಟ್ಟಿನ ಸ್ನಾಯುರಜ್ಜೆಯು ಮುರಿಯಿತು. ಮರ್ರಿ ಫ್ರೆಂಚ್ ಓಪನ್ ಮತ್ತು ವಿಂಬಲ್ಡನ್ ಸೇರಿದಂತೆ ಹೆಚ್ಚು ಪಂದ್ಯಾವಳಿಗಳಿಂದ ಹೊರಗುಳಿಯಬೇಕಾಯಿತು. ಈತ ಕೆನಡಾದಲ್ಲಿನ ರೋಜರ್ ಕಪ್‌ಗೆ ವಾಪಾಸಾದನು. ತನ್ನ ಮೊದಲ ಪಂದ್ಯದಲ್ಲಿ ರಾಬಿ ಜಿನೆಪ್ರಿ ವಿರುದ್ಧ ನೇರ ಸೆಟ್‌ಗಳಲ್ಲಿ ಜಯ ಸಾಧಿಸಿದನು. ನಂತರದ ಪಂದ್ಯದಲ್ಲಿ ಫೇಬಿಯೋ ಫಾಗ್ನಿನಿ ಎದುರು ಸೋಲನ್ನು ಅನುಭವಿಸಿದನು. ಸಿನ್ಸಿಯಾಟಿ ಮಾಸ್ಟರ್ಸ್ ಟೂರ್ನಿಯಲ್ಲಿ ಮಾರ್ಕೋಸ್ ಬಾಗ್ಡಟಿಸ್ ವಿರುದ್ಧ ಮೊದಲ ಸುತ್ತಿನ ಪಂದ್ಯದಲ್ಲಿ ಜಯಗಳಿಸಿದನು. ಆದರೆ ಕೇವಲ ೩ ಪಂದ್ಯಗಳನ್ನು ಜಯಿಸಿದನು. ಯುಎಸ್ ಓಪನ್‌ನಲ್ಲಿ ಮರ್ರಿಯು ಪಾಬ್ಲೊ Cuevasನನ್ನು ನೇರ ಸೆಟ್‌ಗಳಲ್ಲಿ ಸೋಲಿಸಿದನು. ಜೋನಸ್ ಜಾರ್ಕ್‌‌‌‍ಮನ್‌ನನ್ನು ೫ ಸೆಟ್‌ಗಳ ಪಂದ್ಯದಲ್ಲಿ ಸೋಲಿಸಿದನು. ಮರ್ರಿ ಮೂರನೆ ಸುತ್ತಿನಲ್ಲಿ ಲೀ ವಿರುದ್ಧ ನಾಲ್ಕು ಸೆಟ್‌ಗಳ ಪಂದ್ಯದಲ್ಲಿ ಸೋತನು. ಮರ್ರಿಯು ಗ್ರೇಟ್ ಬ್ರಿಟನ್ ಜಯಗಳಿಸಿದ್ದ ಡೇವಿಸ್ ಕಪ್ ಪಂದ್ಯದಲ್ಲಿ ಕ್ರೋವೇಷಿಯಾ ವಿರುದ್ಧ ಆಡಿ ಮರಿನ್ ಸಿಲಿಕ್‌‌‌ನನ್ನು ೫ ಸೆಟ್‌ಗಳ ಪಂದ್ಯದಲ್ಲಿ ಸೋಲಿಸಿದ್ದ. ಅಷ್ಟರೊಳಗೆ ಅವನ ಗೆಲುವು ಶತಃಸಿದ್ಧವಾಗಿತ್ತು. ಮರ್ರಿ ಮೆಟ್ಜ್ ಇಂಟರ್‌ನ್ಯಾಷನಲ್‍ನಲ್ಲಿ ಫೈನಲ್ ತಲುಪುವ ಮೂಲಕ ಉತ್ತಮ ಪ್ರದರ್ಶನ ನೀಡಿದ. ಫೈನಲ್‍ನಲ್ಲಿ ಟಾಮಿ ರೊಬ್ರೀಡೊ ಎದುರು ಮೊದಲ ಸೆಟ್‌ನ್ನು ೬–೦ನಿಂದ ಗೆದ್ದಿದ್ದರೂ ಸೋಲನ್ನು ಅನುಭವಿಸಿದ. ಇದಕ್ಕೆ ಮೊದಲು ಜಂಕೊ ಟಿಪ್ಸಾರೆವಿಕ್‌‌, ಮಿಚೆಲ್ Llodra, ಜೊ-ವಿಲ್‍ಫ್ರೀಡ್ ಸೋಂಗಾ ಮತ್ತು ಗ್ವಿಲ್ಲೆರ್ಮೊ ಕ್ವಾನಸ್‌ ರನ್ನು ಸೋಲಿಸಿದ್ದನು. ಮರ್ರಿ ಮಾಸ್ಕೋ ಮತ್ತು ಮ್ಯಾಡ್ರಿಡ್‌ನಲ್ಲಿಯ ಟೂರ್ನಿಯಿಂದ ಬೇಗ ಹೊರಬಿದ್ದನು. ಮಾಸ್ಕೋದಲ್ಲಿ ಎವ್‍ಜಿನಿ ಕೊರೆಲೆವ್‍ ವಿರುದ್ಧ ಗೆದ್ದ ಬಳಿಕ ಟಿಪ್ಸರೆವಿಕ್‌‌ ವಿರುದ್ಧ ಸೋತನು ಹಾಗೆಯೇ, ಮ್ಯಾಡ್ರಿಡ್‌ನಲ್ಲಿ ರಾಡೆಕ್‌‌ ಸ್ಟೆಪಾನೆಕ್‌ ಮತ್ತು ಚೆಲಾ ವಿರುದ್ಧ ಜಯ ಗಳಿಸಿದ ಬಳಿಕ ನಡಾಲ್‍ಗೆ ಶರಣಾದನು. ಮರ್ರಿ, ಸೈಂಟ್ ಪೀಟರ್ಸ್‌‍ಬರ್ಗ್‌ ಓಪನ್ ಜಯಿಸಿ, ತನ್ನ ಮೂರನೇ ಹಿರಿಯರ ಎಟಿಪಿ ಪ್ರಶಸ್ತಿ ಪಡೆಯುವ ಮೂಲಕ ತನ್ನ ಪ್ರದರ್ಶನವನ್ನು ಉತ್ತಮಪಡಿಸಿಕೊಂಡನು. ಮಿರ್ನಾಯಿ, ಲೂಕಾಸ್ ಡ್ಲೋಹಿ, ಡಿಮಿಟ್ರಿ ಟರ್ಸುನೋವ್, ಮಿಕೈಲ್ ಯೌಜ್ನಿ ಮತ್ತು ಫ್ರರ್ನಾಂಡೊ ವರ್ಡಾಸ್ಕೊ‍ನನ್ನು ಸೋಲಿಸಿ ಈ ಪ್ರಶಸ್ತಿಯನ್ನು ಗೆದ್ದನು. ಪ್ಯಾರಿಸ್‌ನಲ್ಲಿ ತನ್ನ ಕೊನೆಯ ಟೂರ್ನಿಯಲ್ಲಿ ಮರ್ರಿ ಕ್ವಾಟರ್ ಫೈನಲ್ಸ್‌ ತಲುಪಿದನು. ರಿಚರ್ಡ್ ಗ್ಯಾಸ್ಕೆಟ್‌ಗೆ ಸೋಲುವ ಮೊದಲು ಜಾರ್ಕೊ ನಿಮಿನೆನ್ ಮತ್ತು ಫ್ಯಾಬ್ರಿಸ್ ಸಂತೋರೊ ವಿರುದ್ಧ ಜಯಗಳಿಸಿದ್ದನು. ಇದಾದ ಬಳಿಕ ಆತ ವಿಶ್ವದಲ್ಲಿ ೧೧ನೇ ಶ್ರೇಯಾಂಕವನ್ನು ಪಡೆದನು. ಆದರೆ, ಮಾಸ್ಟರ್ಸ್ ಕಪ್‌ನಲ್ಲಿ ಆಡುವ ಅವಕಾಶದಲ್ಲಿ ಸ್ವಲ್ಪದರಲ್ಲಿಯೇ ವಂಚಿತನಾದನು.